Stakende Nehawu-lede gewaarsku; kommer oor toerusting(Foto: Nehawu/Facebook) Die Gautengse departement van gesondheid het stakende gesondheidswerkers versoek om terug te keer werk toe en gewaarsku dat hulle deur dissiplinêre stappe in die gesig gestaar word. Die departement het die stakers gewaarsku om onmiddellik op te hou om die lewering van gesondheidsdienste te belemmer asook om skade aan eiendom aan te rig aangesien dit in stryd is met ŉ hofbevel en sal lei tot dissiplinêre stappe teen oortreders. Diegene wat nie vir werk opdaag nie sal nie betaal word nie. Daar is samesprekings met wetstoepassingsagentskappe gevoer en volgens die departement kan hy nou verseker dat sy werknemers in ŉ veilige en intimidasievrye omgewing sal kan werk. “Die hofbevel gee die polisie onder meer opdrag om alle stappe te doen wat nodig is om uitvoering te gee aan die tussentydse bevel, insluitend die verwydering en uitsetting van enige persoon uit eiendomme en persele van die departement.” Lebogang Maile, LUR vir menslike nedersettings en infrastruktuurontwikkeling, het intussen gewaarsku oor die groot risiko’s in die geval van enige toerustingonderbreking. Dit volg op berigte dat die instandhoudingspanne toegang tot ŉ aantal fasiliteite geweier is deur die stakende werkers. “Die staking het ons gedwing om waaksaam te wees en ekstra maatreëls te tref om enige dade van sabotasie in al ons fasiliteite teë te werk. Ons doen ons bes om enige tragiese gebeurtenis wat mag voorkom te vermy,” het Maile gesê. “Die risiko is uiters hoog vir pasiënte. Ons doen ŉ beroep op betogers om hul reg om te staak binne die grense van die wet en stakingsreëls uit te oefen.” Van die openbare hospitale wat geraak word, sluit in Charlotte Maxeke, Helen Joseph, Leratong, Dr Yusuf Dadoo, Thelle Mogoerane, Sebokeng, Kopanong, Heidelberg, Johan Heyns, Discoverers, Carletonville en Bheki Mlangeni. Kommer oor geweld, intimidasie (Foto: Nehawu/Facebook) Die Raad op Gesondheidsberoepe van Suid-Afrika (HPCSA) en die parlementêre komitee oor gesondheid het hul kommer oor die staking uitgespreek. Volgens die HPCSA het die raad met kommer kennis geneem van die geweld en intimidasie wat met die staking verband hou. “Die verskaffing van gesondheidsorg is ŉ noodsaaklike diens, en die publiek het die reg op toegang tot hierdie basiese menseregtedienste soos gewaarborg in die Grondwet. “Die HPCSA doen ŉ beroep op die stakende werkers om selfbeheersing uit te oefen en binne die grense van die wet op te tree wanneer hulle hul griewe uitspreek. Die raad veroordeel ten sterkste die gedrag wat deur sommige van die stakende werkers vertoon word, aangesien die voortsetting van sulke dade die verskaffing van gesondheidsorgdienste aan die publiek ernstig sal beïnvloed,” het prof. Simon Nemutandani, president van die HPCSA, gesê. Dr. Kenneth Jacobs, voorsitter van die parlementêre komitee oor gesondheid, het ŉ beroep op die regering en vakbonde gedoen om oplossings te vind vir die loongeskil. “Ons doen ŉ beroep op die partye, Nehawu en die werkgewer, om onmiddellike oplossings vir die dispuut te vind.”